b'\n_START_ARTICLE_\nJanez Jurij Ho\xc4\x8devar\n_START_SECTION_\n\xc5\xbdivljenje in delo\n_START_PARAGRAPH_\nHo\xc4\x8devar si je glasbeno izobrazbo pridobil v ljubljanskem jezuitskem kolegiju in v Padovi, kjer je \xc5\xa1tudiral pravo. Tu je leta 1686 postal doktor prava._NEWLINE_Deloval je v Ljubljani kot odvetnik de\xc5\xbeelnih stanov in glasbeni vodja jezuitskega gledali\xc5\xa1\xc4\x8da. Poro\xc4\x8dil se je s h\xc4\x8derjo ljubljanskega mestnega svetovalca in imel z njo enajst otrok. Bil je znan skladatelj in med ustanovitelji ljubljanske Akademije operosorum Labacensis. Bil je tudi \xc4\x8dlan in prvi predsednik Akademije Philharminicorum._NEWLINE_Med letoma 1695 in 1703 je opravljal slu\xc5\xbebo de\xc5\xbeelnega krvnega sodnika. V tem obdobju je zelo kruto sodil v \xc4\x8darovni\xc5\xa1kih procesih pred de\xc5\xbeelskimi sodi\xc5\xa1\xc4\x8di na Slovenskem. Verjetno je bil\xc2\xa0\xc2\xbbnajuspe\xc5\xa1nej\xc5\xa1i\xc2\xab\xc2\xa0slovenski lovec na \xc4\x8darovnice._NEWLINE_Skladal je cerkvena dela (Janez Gregor Dolni\xc4\x8dar navaja 24 lavretanskih litanij) in glasbo za jezuitske drame, ki jo izpri\xc4\x8dujejo ohranjeni povzetki iz let 1690, 1710, 1712 in 1713; ta dela se niso ohranila._NEWLINE_Ukvarjal se je z astronomijo, napisal je knjigo o kometih De cometis (1696) in knjigo o opazovanju zvezd in planetov Observationes astronomicae circa stellas fixas et errantes (1696) in \xc5\xa1e nekaj astrolo\xc5\xa1kih del.'